Il-gżira ta' San Vinċenz fil-Karibew inksiet b'saff t'irmied wara li żbroffa l-vulkan La Soufrière nhar il-Ġimgħa li għadda. Irmied abjad għatta numru ta' binjiet u toroq li ħoloq inkonvenjenza f'xi servizzi fosthom fil-provvista tal-ilma. Madwar 16,000 persuna ġew evakwati minn djarhom tant li mat-3,000 persuna qattgħu l-lejl bejn il-Ġimgħa u s-Sibt f'xelters ta' emerġenza. Il-Prim Ministru tal-pajjiż Ralph Gonsalves appella għall-kalma. Il-vulkan għamel għexieren ta' snin inattiv, madanakollu f'Diċembru li għadda beda jsir xi ċaqliq. Intant, xjentisti wissew li l-iżbroff mill-vulkan jista' jibqa' sejjer għal ġranet jew saħansitra ġimgħat li ġejjin.